En 3-årig dreng mistede her til aften livet i en ulykke på Akelejevænget i Hanstholm. En 41-årig fører af en varebil var omkring klokken 18 kørt ind på en adresse for at spørge om vej. Derefter bakkede han væk fra huset. Imens var familien i husets 3-årige dreng gået op bag bilen, og han blev ramt. - Han blev erklæret død kort tid efter. Man forsøgte selvfølgelig at gøre, hvad man kunne, men det var desværre uden held. Både familie og fører er meget chokerede og påvirkede af situationen, fortæller vagtchef ved Midt- og Vestjyllands Politi, Anders Olesen. Tests viser, at føreren ikke var påvirket af hverken alkohol eller narko ved påkørslen. En bilinspektør skal nu undersøge de nærmere omstændigheder omkring ulykken. De pårørende er underrettet.

Referat:
En bilist overså en lille dreng, da han skulle bakke væk fra et hus.